b'\n_START_ARTICLE_\nTitova cesta, Ljubljana\n_START_SECTION_\nTitova cesta (1952-1991)\n_START_PARAGRAPH_\nPrva Titova cesta v Ljubljani je bila imenovana leta 1952, ko je bila preimenovana dotedanja Tyr\xc5\xa1eva cesta._NEWLINE_Po osamosvojitvi Slovenije leta 1991 je bila cesta razdeljena in preimenovana v Dunajsko in Slovensko cesto.\n_START_SECTION_\nTitova cesta (2009-2011)\n_START_PARAGRAPH_\nLeta 2009 so novona\xc4\x8drtovano cestno vpadnico in del \xc5\xa0tajerske ceste, na odseku med kro\xc5\xbei\xc5\xa1\xc4\x8dem Toma\xc4\x8devo in Dunajsko cesto, na predlog mestnega svetnika Petra Bo\xc5\xbei\xc4\x8da ponovno poimenovali po Titu, to pa je spro\xc5\xbeilo nasprotovanje in ogor\xc4\x8denje dela slovenske javnosti. Poteka mimo \xc5\xa0portnega parka Sto\xc5\xbeice v smeri sever - jug. Po izgradnji je cesta povezovala kro\xc5\xbei\xc5\xa1\xc4\x8di Toma\xc4\x8devo in \xc5\xbdale.\n_START_SECTION_\nProtiustavno poimenovanje\n_START_PARAGRAPH_\n4. oktobra 2011 je Ustavno sodi\xc5\xa1\xc4\x8de Republike Slovenije razsodilo, da je bilo poimenovanje ceste po Titu protiustavno in da se mora drugi \xc4\x8dlen Odloka o dolo\xc4\x8ditvi in spremembi imen in potekov cest in ulic na obmo\xc4\x8dju Mestne ob\xc4\x8dine Ljubljana (Uradni list RS, \xc5\xa1t. 44/09) odpraviti. Sodi\xc5\xa1\xc4\x8de je imenovanje razveljavilo, ker je bila dolo\xc4\x8dba Odloka v neskladju z ustavnim na\xc4\x8delom spo\xc5\xa1tovanja \xc4\x8dlovekovega dostojanstva iz 1. \xc4\x8dlena Ustave Republike Slovenije in ker gre za poveli\xc4\x8danje totalitaristi\xc4\x8dnega re\xc5\xbeima: Ponovno uvedbo ulice, poimenovane po Josipu Brozu Titu kot simbolu jugoslovanskega komunisti\xc4\x8dnega re\xc5\xbeima, je zato mogo\xc4\x8de objektivno razumeti kot priznanje nekdanjemu nedemokrati\xc4\x8dnemu re\xc5\xbeimu. V Republiki Sloveniji, kjer se je razvoj demokracije in svobodne dru\xc5\xbebe, ki temelji na spo\xc5\xa1tovanju \xc4\x8dlovekovega dostojanstva, za\xc4\x8del s prelomom s prej\xc5\xa1njo ureditvijo, je vsako oblastno poveli\xc4\x8devanje komunisti\xc4\x8dnega totalitarnega re\xc5\xbeima protiustavno. Mestna ob\xc4\x8dina Ljubljana je sporo\xc4\x8dila, da bo spo\xc5\xa1tovala odlo\xc4\x8ditev sodi\xc5\xa1\xc4\x8da. Po odlo\xc4\x8ditvi sodi\xc5\xa1\xc4\x8da je NSi predlagala, da se cesta poimenuje po Andreju Bajuku, medtem ko je SDS predlagala, da se poimenuje po Lojzetu Slaku._NEWLINE_Do 13. oktobra 2011 so odstranili vseh pet uli\xc4\x8dnih tabel za Titovo cesto kot tudi smerokaz za Titovo cesto v gara\xc5\xbeni hi\xc5\xa1i \xc5\xa0portnega parka Sto\xc5\xbeice._NEWLINE_19. oktobra 2011 je mestni svetnik Miha Jazbin\xc5\xa1ek vlo\xc5\xbeil kazenske ovadbe proti Zoranu Jankovi\xc4\x87u, Ireni Razpotnik (na\xc4\x8delnici mestnega oddelka za gospodarske dejavnosti in promet), Mileni Milevi Bla\xc5\xbei\xc4\x87 (predsednici mestne komisije za poimenovanje naselij in ulic) ter odgovorne osebe z geodetske uprave zaradi neupo\xc5\xa1tevanja odlo\xc4\x8dbe Ustavnega sodi\xc5\xa1\xc4\x8da RS; kot razlog za ovadbe je Jazbin\xc5\xa1ek navedel pomanjkljivo name\xc5\xa1\xc4\x8dene table v Bo\xc5\xbei\xc4\x8devi ulici (in \xc5\xa1ele po izteku roka), nename\xc5\xa1\xc4\x8denih napisnih tabel na \xc5\xa0tajerski cesti, ker sporni odsek ceste ni evidentiran v registru prostorskih enot in ker niso odstranili hi\xc5\xa1ne table z napisom Titova cesta.'